נענע10 - הגיימרים משיבים מלחמה - Online
הגיימרים משיבים מלחמה
עודכן 19:43 29/04/2006
תעשיית המשחקים רוצה לעשות את הבלתי אפשרי ולגרום לגיימרים להיות מעורבים פוליטית
תעשיית משחקי הווידאו קוראת לגיימרים האמריקאים להתחיל להתארגן ולהתנגד להצעות החקיקה להטלת מגבלות על משחקי מחשב, שפוליטיקאים שונים מנסים לקדם. דיווח של ה-BBC.
התאחדות התוכנה הבידורית (ה-ESA), המייצגת את מפיקי המשחקים, פתחה בקמפיין ציבורי שמטרתו לגייס גיימרים אמריקאים שישמיעו את קולם. ההתאחדות מבקשת למחות כנגד הצעת החוק "להגנת הבידור המשפחתי" שהסנאטורים הילארי קלינטון וג'וזף ליברמן מנסים לקדם.
ההתאחדות הקימה אתר בשם "Video Game Voters Network" (בתרגום חופשי מאוד: רשת לגיימרים מצביעים) בו היא מבקשת לגרום לגיימרים להיות יותר מעורבים פוליטית. באתר מובאים מחקרים השוללים את הקשר, אותו מבקשים הפוליטיקאים להוכיח, בין אלימות במשחקים לבין פשיעה בחיים האמיתיים.
אחת המטרות הבולטות של האתר היא לנפץ את הסטריאוטיפ הנפוץ על פיו גיימרים הם לרוב בני עשרה מחוצ'קנים, עם בעיות סוציאליות שלא זזים מהבית. באתר נטען כי הגיימר הממוצע הוא בן 30 והוא גיימר כבר לפחות תשע שנים. על פי האתר, רוכש המשחקים הממוצע הוא בן 37.
אבל למרות הכוונות הטובות של אנשי התעשייה, היה מי שהצביע על הקושי בלהביא את הגיימרים לכדי פעולה פוליטית. הבלוגר ולדימיר קול, מאתר הגיימרים Joystiq, כתב "אולי הטבע של התחביב שלנו יוצר אזרחים עצלנים ולא מעורבים פוליטית."
"אולי החולשה הגדולה ביותר של הגיימינג היא שאלו שעוסקים בו בצורה הנמרצת ביותר נוטים להיות לגמרי בלתי מודעים לגבי סוגיות פוליטיות חשובות כיוון שהמעורבות בעולמות וירטואליים משמעה התנתקות מהעולם האמיתי המכוער?".
בלוגר אחר, המכונה Probot, אמר כי הגיימרים צריכים להתמקד בהזמת הנסיון לקשור בין אלימות במשחקים ואלימות בחיים האמיתיים. "אנחנו לא צריכים להיות מודאגים מהדיון על חופש הדיבור, כי כבר ניצחנו בו. הפוקוס צריך להיות על האם משחקי וידאו גורמים לאגרסיביות והאם האגרסיביות הזו מזיקה".